ຂປລ. ໃນໂອກາດເຄື່ອນໄຫວ ຢ້ຽມຢາມທາງລັດຖະກິດ ສປປ ລາວ ລະຫວ່າງວັນທີ 13-14 ພະຈິກ 2017 ນີ້, ໃນເວລາ 10.00 ໂມງຂອງວັນທີ 14 ພະຈິກ 2017, ສະຫາຍ ສີ ຈິ້ນຜິງ ເລຂາທິ ການໃຫຍ່ ຄະນະກຳມະການ ສູນກາງພັກ ກອມມູນິດຈີນ, ປະທານປະເທດ ແຫ່ງ ສາທາລະນະລັດ ປະຊາຊົນຈີນ ແລະ ຄະນະຜູ້ແທນຂັ້ນສູງ ພັກ-ລັດ ສປ ຈີນ ໄດ້ໄປວາງພວງມາລາ ຢູ່ອານຸສາວະລີ ນັກຮົບນິລະນາມ ທີ່ສະໜາມຫລວງ ນະຄອນຫລວງວຽງຈັນ.
ສະຫາຍ ສິນລາວົງ ຄຸດໄພທູນ ກຳມະການ ກົມການເມືອງ ສູນກາງພັກ, ເຈົ້າຄອນນະຄອນຫລວງວຽງຈັນ; ສະຫາຍ ສອນໄຊ ສີພັນດອນ ກຳມະການ ກົມການເມືອງ ສູນກາງພັກ, ຮອງນາຍົກລັດຖະມົນຕີ; ສະຫາຍ ນາງ ສູນທອນ ໄຊຍະຈັກ ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດ ສູນກາງພັກ; ແລະ ເຈົ້າໜ້າທີ່ຂັ້ນສູງ ຈຳນວນໜຶ່ງ ຂອງ ສປປ ລາວ ໄດ້ໃຫ້ກຽດຕິດຕາມຄະນະຜູ້ເແທນຈີນ ທີ່ນໍາໂດຍ ສະຫາຍເລຂາທິການໃຫຍ່ ສີ ຈິ້ນຜິງ ໃນການໄປວາງ ພວງມາລາດັ່ງກ່າວ.
ພາຍຫລັງສຳເລັດພິທີດັ່ງກ່າວ, ສະຫາຍ ສີ ຈິ້ນຜິງ ແລະ ຄະນະ ກໍໄດ້ສືບຕໍ່ ແຜນການເຄື່ອນໄຫວ ຢ້ຽມຢາມລາວ ໄດ້ເດີນທາງໄປພົບປະກັບ ສະຫາຍ ທອງລຸນ ສີສຸລິດ ກຳມະການ ກົມການເມືອງ ສູນກາງພັກ, ນາຍົກລັດຖະມົນຕີ ແຫ່ງ ສປປ ລາວ ແລະ ຄະນະ ແລະ ພົບປະ ກັບ ສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງ ສູນກາງພັກ, ປະທານສະພາແຫ່ງຊາດ ສປປ ລາວ ແລະ ຄະນະ ທີ່ຫໍປະຊຸມແຫ່ງຊາດ, ເພື່ອປຶກສາຫາລື ກ່ຽວກັບການຊຸກຍູ້ ສົ່ງເສີມສາຍພົວພັນ ແລະ ຮ່ວມມືສອງຝ່າຍ ໃນຍຸກສະໄໝໃໝ່, ໂດຍສະເພາະແມ່ນ ໃນໄລຍະທີ່ ສປປ ລາວ ພວມຈັດຕັ້ງ ຜັນຂະຫຍາຍມະຕິ ຄັ້ງທີ 10 ຂອງ ສປປ ລາວ ແລະ ສປ ຈີນ ກໍພວມຈັດຕັ້ງຜັນຂະຫຍາຍ ມະຕິຄັ້ງທີ 19 ໃຫ້ເກີດດອກອອກຜົນ ແລະ ນໍາເອົາຜົນປະໂຫຍດຕົວຈິງ ມາສູ່ປະຊາຊົນສອງຊາດ ລາວ ແລະ ຈີນ.
ເນື້ອໃນ: ຂປລ